Julie Andrews vir haar leeue-aandeel in bedryf vereer | Netwerk24
03 September 2019 17:00
Die veteraanaktrise Julie Andrews het Maandag die Golden Lion-eerbewys tydens die Venesiese rolprentfees gekry.
Julie Andrews het Maandag die Golden Lion-eerbewys by die Venesiese rolprent gekry. Foto: Arthur Mola/Invision/AP
Andrews (83), bekend om flieks soos Mary Poppins (1964) en The Sound of Music (1965), het dié beeldjie van ’n leeu op die snoet gesoen toe sy tydens die oorhandiging afgeneem is.
Andrews het gesê sy is “geseënd” om ’n lang, roemryke rolprentloopbaan te kon volg.
“Ek staan steeds in verwondering dat ek so ’n gelukkige meisie was wat sulke wonderlike rolle aangebied is.”
Sy het in 1965 ’n Oscar as beste aktrise vir haar rol in Mary Poppins losgeslaan. Sy het haar loopbaan as kind in die West End-teater in Londen begin en later op Broadway in New York haar stempel afgedruk.
Mary Poppins, gegrond op die gelyknamige boekreeks deur P.L. Travers, het van haar ’n internasionale ster gemaak. Sy het later in flieks soos Victor/Victoria (1982) en The Princess Diaries (2001) verskyn.
Haar jongste werk is die vertolking van een van die stemme in 2018-rolprent Aquaman.
Met die aankondiging vroeër vanjaar dat Andrews gekies is om te eerbewys te ontvang, het sy gesê sy voel “so geëerd”.
“Die Venesiese rolprentfees word lankal as een van die wêreld se mees gerekende internasionale rolprentfeeste beskou,” het sy toe gesê.
“Ek bedank die La Biennalle vir dié erkenning van my werk en ek sien uit daarna om in September in daardie pragtige stad vir hierdie besonderse geleentheid besoek af te lê.”
Andrews was met die regisseur Blake Edwards, bekend om flieks soos Breakfast at Tiffany’s en die Pink Panther-fliekreeks, getroud. Hy is in 2010 dood.
Meer oor: Julie Andrews | Aktrise | The Sound Of Music | Flieks